**Kjempetuja** (*Thuja plicata*) er et stort bartre som vokser i nordvestlige Nord-Amerika. Den er en viktig art i de store barskogene i området og hadde stor betydning for urbefolkningen. Treslaget er plantet andre steder for tømmerproduksjon og finnes også forvillet i Norge.

Beskrivelse
-----------

Arten blir vanligvis opptil 50 meter høy med en stammediameter på 2 m. Spesielt store trær kan bli 75 meter høye med en stammediameter på 5 m. Kronen er kjegleformet, og trærne er tettgreinet med tett dekkende bladverk. Greinene brer seg ut vannrett, i ett plan. Skuddene er flate, og bladene skjellaktige. Bladene er 3 mm lange, blankt grønne på oversiden og gråhvite eller blåhvite under med grønn kant. De ligger tett inntil kvistene. 

Konglene er ganske store, opp til 2 cm lange. Ofte er det tre par med fertile (frøbærende) kongleskjell. Barken er rødbrun, grov og furet, og løsner i langsgående strimler. Stammen er ofte svært tykk nederst. Den er også normalt svært forgrenet med store, massive gaffeldelinger av stammen langt nede ved bakken.

Et viktig kjennetegn mot andre tujaarter er at kjempetuja har rett toppskudd, ananasaktig lukt, og avlange, eggformede kongler. Hannblomstene er noen mm store, og er plassert helt ytterst på grenene. Hunnblomstene er kongleaktige og litt større, men også de har en nesten usynlig blomsterstand.

Utbredelse
----------

Kjempetuja vokser langs stillehavskysten fra Humboldt County i California (40° 10' nord) til nord- og vestbredden til Sumner Strait i sørøstlige Alaska (56° 30' nord). I Oregon, Washington og sørvestlige Britisk Columbia finnes arten innover i landet til vestskråningen til Kaskadefjellene, men lenger sør og nord er den begrenset til en smal stripe langs kysten.

Kjempetuja har også et disjunkt utbredelsesområde i innlandet på vestsiden av det nordamerikanske vannskillet. Det strekker seg fra 54° 30' nord i Britisk Columbia langs Selkirk Mountains inn i vestlige Montana og nordlige Idaho. Sørgrensa er i Ravalli County i Montana (45° 50' nord). De østligste bestandene er ved Lake McDonald i Glacier nasjonalpark i Montana.

Økologi
-------

Kjempetuja forekommer en sjelden gang i rene bestander, men vokser som regel sammen med andre treslag. Langs kysten kan den finnes sammen med kjempepoppel, oregonlønn, vestamerikansk hemlokk, fjellhemlokk, sitkagran, vestlig hvitfuru, kystvrifuru, lawsonsypress, nutkasypress, røkelsestre, douglasgran, kjempeedelgran, stillehavsedelgran, rødor, madrona og stillehavsbarlind.

Flere av disse artene (kjempepoppel, vestamerikansk hemlokk, vestlig hvitfuru, douglasgran, kjempeedelgran og stillehavsbarlind) vokser også sammen med kjempetuja i innlandet. Der kan den også vokse sammen med fjelledelgran, kjempelerk, engelmannsgran, kvitgran, innlandsvrifuru og gullfuru.

Vanlige busker i undervegetasjonen er bærlyng, prydbringebær, *Rhododendron macrophyllum*, klaseberglyng, gråor (subsp. *tenuifolia*), einer, bringebær, taggblåhegg, asalspirea, djevelklubbe og snøbær. Av urter kan nevnes ormetelg, *Mertensia paniculata*, furuvintergrønn, skogburkne, bittergrønn, canadaskrubbær og skunkkala.

Nytte
-----

Veksten er rask, og 40–60 år gamle trær kan på ett år vokse 0,5 m i høyde og øke stammediameteren med 1–2 cm. Bestander med denne alderen har i vestlige Washington et volum på 379 til 825 m³/ha. Trærne kan bli 800–1000 år gamle. I 1988 var stående volum 824 millioner m³ i Britisk Columbia og 228 millioner m³ i USA.

Virket er svært bestandig, og den viktigste bruken er til takspon. Andre anvendelsesområder er gjerdestolper, papirmasse, møbler og bikuber. Olje fra nålene brukes til blant annet parfyme, insektmidler og skokrem. Hjortedyr beiter på baret.

Kjempetuja var svært viktig i kulturen til urbefolkningene i nordvestlige Nord-Amerika. De brukte trevirket til kanoer, hus og forskjellige redskaper. Barken ble brukt til blant annet klær og røttene til å flette kurver. Nesten alle totempåler er laget av kjempetuja. Treslaget ble også brukt til medisinske formål.

I Norge
-------

Kjempetuja er plantet i Norge, først og fremst som tømmertre, men også i arboreter og parker. Den er sjelden plantet i hager. Frøene spres med vinden og kan transporteres over lange avstander, spesielt fra eldre, høye trær. Forvillet kjempetuja er vanligst på Vestlandet. Arten er funnet i følgende fylker: Østfold, Oslo og Akershus, Sogn og Fjordane, Møre og Romsdal og Sør-Trøndelag. I Fremmedartslista 2023 er kjempetuja vurdert til *potensielt høy risiko* på grunn av stort invasjonspotensial og ingen kjent økologisk effekt.

Galleri
-------

* Bladverk på et ungt eksemplarBladverk på et ungt eksemplar
* Stammen deler seg ved basisStammen deler seg ved basis
* HannkonglerHannkongler
* HunnkonglerHunnkongler
* TrevirkeTrevirke

Referanser
----------

1. ↑  «Artsdatabankens artsopplysninger»Åpent tilgjengelig. Artsdatabanken. 14. april 2023. Besøkt 14. april 2023.
2. 1 2  Hegre H, Solstad H, Alm T, Fløistad IS, Pedersen O, Schei FH, Vandvik V, Vollering J, Westergaard KB og Skarpaas O (11. august 2023). «Karplanter. Vurdering av økologisk risiko for kjempetuja *Thuja plicata* som PH (LO i 2018) for Fastlands-Norge med havområder»Åpent tilgjengelig. *Fremmedartslista 2023*. Artsdatabanken. Besøkt 17. september 2023.
3. ↑  A. Mitchell, oversatt av I. Gjærevoll (1977). *Trær i skog og hage*. Tiden. s. 87. ISBN 82-10-01282-7.
4. ↑  «*Thuja plicata*». Flora of North America. Besøkt 10. desember 2023.
5. 1 2 3 4 5 6  Don Minore. «Western Redcedar». *Silvics of North America*. Besøkt 5. desember 2023.
6. ↑  «*Thuja plicata*». The Gymnosperm Database. Besøkt 12. desember 2023.

Eksterne lenker
---------------

* (en) *Kjempetuja* i Encyclopedia of Life Rediger på Wikidata

* (en) *Kjempetuja* i Global Biodiversity Information Facility Rediger på Wikidata

* (no) *Kjempetuja* hos Artsdatabanken Rediger på Wikidata

* (sv) *Kjempetuja* hos Dyntaxa Rediger på Wikidata

* (en) *Kjempetuja* hos ITIS Rediger på Wikidata

* (en) *Kjempetuja* hos NCBI Rediger på Wikidata

* (en) *Kjempetuja* hos The International Plant Names Index Rediger på Wikidata

* (en) *Kjempetuja* hos Tropicos Rediger på Wikidata

* (en) *Kategori:Thuja plicata* – bilder, video eller lyd på Wikimedia Commons Rediger på Wikidata

* (en) *Thuja plicata* – galleri av bilder, video eller lyd på Wikimedia Commons Rediger på Wikidata

* *Thuja plicata* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Encyclopædia Britannica **·** Encyclopædia Britannica **·** LCCN
 |